“Mug‘ombir kuyovlar” filmi premyerasi bo‘lib o‘tdi

23-may kuni shahrimizning Alisher Navoiy nomidagi Kino saroyida Burxon Sharopovning “Mug‘ombir kuyovlar” kartinasi premyerasi bo‘lib o‘tdi.
Biz – “Daryo”ning uch nafar muxbirlari unda ishtirok etib, bir olam taassurotlar bilan qaytdik. Bu taassurotlarni siz bilan bo‘lishish maqsadida premyeradan tayyorlangan fotoreportajimizni hamda filmda qatnashgan aktyorlar bilan bo‘lgan suhbatlarimizni e’tiboringizga havola etamiz.

 Filmdan lavha
Film mavzusi Obod turmush yilidan kelib chiqib, oila masalalariga bag‘ishlangan. U bir oila boshlig‘i bo‘lmish Qimmat xola (Saida Rametova) hamda uning to‘rt qizi va kuyovlari hayotidan hikoya qiladi. Kartina komediya va drama janrlarini o‘zida jamlagan. Ayniqsa, ba‘zi epizodik rollarning film hajviy ruhini oshirishda hissasi katta bo‘lgan. Shunday rollardan biri bo‘lgan Risolat xola obrazini O‘zbekiston Xalq artisti Klara Jalilova ijro etgan.

 Saida Rametova va boshqa aktyorlar film saundtrekiga raqsga tushmoqdalar
O‘zbekiston Xalq artisti Saida Rametova (filmdagi obrazi Qimmat xola) bilan bo‘lgan suhbat.
— Saida opa, o‘z rolingizdan qoniqdingizmi va umuman, film haqidagi taassurotlaringiz qanaqa?
 — Avvalambor, filmda o‘ynagan rolim qay darajada ekanligiga tomoshabin baho bersin, men bu haqda hech nima deyolmayman. Tassurotlarimga keladigan bo‘lsak, film mavzusi Obod turmush yiliga bag‘ishlangan. Avvalgi filmlarimda kelinlar bilan kurashib kelgan bo‘lsam, bunisida endi kuyovlar bilan kurashaman desam ham bo‘ladi. Bilasiz, hozirda ko‘p ishlarda faollik ko‘rsatayotgan ayollar birtalay. Lekin oilasiga bee’tibor bo‘lgan erkaklar ham ko‘payib ketmoqda. Filmdagi qahramonim ana shunday erkaklarni “tarbiyalaydi”.
— Filmda obod turmush yiliga bag‘ishlangan qanday dolzarb muammolar ko‘tarilgan?
— Bilasiz, obod turmush xonadondan boshlanadi, mahalladan boshlanadi. Mahalla tinch – Vatan tinch. Har bitta oila Vatanni, butun millatni o‘ylab ish tutishi kerak. Filmda mana shu mavzularni ochib berishga harakat qilamiz.
— Filmda siz uchun eng esda qolarli sahna qaysi bo‘ldi?
— Film davomida o‘zi yaxshi ko‘rgan yigitga turmushga chiqolmagan qizimni quchoqlab yig‘laydigan bir sahnam bor. O‘sha sahnada chin dildan yig‘laganman. Hayotning haqiqatan-da qiyin ekanligi, qarama-qarshi kuchlarning har qadamda yo‘lingizni to‘sishi, bu dunyoda yaxshidan yomon ko‘pligidan ezilib, o‘sha sahnada yig‘lab-yig‘lab olganman.
— Mana, siz 33 yildan buyon ahil bir oila bekasisiz. Buning siri nimada?
 — Bilasizmi, menda oriyat nihoyatda kuchli. Turmushdagi hamma narsa shundan kelib chiqadi deb o‘ylayman. Oilani asrash yo‘lidagi kuch, sabr-toqat, avvalo oriyatga bog‘liq. Menga obro‘yimga, sha’nimga dog‘ tushiradigan gap-so‘zlar kerak emas. Undan ko‘ra o‘limni afzal bilaman.
— Hozirgi yosh oilalarga bu borada qanday maslahatlar bergan bo‘lardingiz?
— Aziz yoshlar, oila — muqaddas, uni ehtiyot qiling. Ota-ona va bolalar, qaynona va kelinlar munosabatlarini, umuman oilani qayta tiklash qiyin. Shuning uchun uni vaqtida asray biling!

 Klara Jalilova muxlislari qurshovida
O‘zbekiston Xalq artisti Klara Jalilova (Risolat xola)
— Filmdagi rolingiz o‘zingizga yoqdimi?
 — Judayam yoqdi, desam ham bo‘ladi. Bu filmda avval hech qayerda o‘ynamagan xarakterni ijro etdim. Rolim kichik bo‘lishiga qaramay, o‘ta dramatik xususiyatga ega. Burxon Sharopov meni qaytadan kashf qildi, desam mubolag‘a bo‘lmaydi. Saida Rametova ham meni filmni suratga olish jarayonlarida qo‘llab turdi. Ularga katta rahmat.
— Filmda olg‘a surilgan baxtli oila siri sizningcha nimada?
 — Bolam, men shunga ishonamanki, baxtli yo baxtsiz bo‘lish har kimning peshanasiga bitilgan. Taqdirdan qochib bo‘lmaydi.
— Oilani asrash borasida yoshlarga qanday maslahat berasiz?
 — Bunga javoban ayollarga yuzlanib shunday degan bo‘lardim: Aziz ayollar, turmush o‘rtog‘ingizning hurmatini qozonishga harakat qiling. Har qanday vaziyatda ham sabrli, bardoshli va kechirimli bo‘lib, eringizning hurmat-izzatini joyiga qo‘ying. Shundagina erkak ayolining qadriga yetadi. Oilada asosiy og‘irlik xotin kishi yelkasida bo‘ladi.

 Daryo muxbiri Durdona Mo‘minova va Tursunoy Zoyitova bilan suhbatda
Tursunoy Zoyitova (epizodik rol ijrochisi)
— Muhabbat bilan turmush qurishga qanday munosabatdasiz?
 — Albatta, muhabbat yoshlarni birlashtiruvchi asosiy omillardan biri. Lekin yana hurmat, bir-birini ardoqlash degan tushunchalar ham bor. Demoqchi bo‘lganim, muhabbatning o‘zigina kamlik qiladi. Mana, men 1993-yili turmush qurganman. Shuncha yillik ahil turmushim asosida o‘zaro hurmat yotadi desam mubolag‘a bo‘lmaydi.
— Yosh oilalarga oilani asrash bo‘yicha qanday maslahatlar berasiz?
 — Oilani asrash har kimning o‘z qo‘lida. Avvalo og‘ir bo‘ling. Gap ko‘tarmaslik, tanbehlarga tezlik qilishdan tiyiling. Avval o‘ylab, keyin so‘ylang, degan bo‘lardim.
Durdona Mo‘minova (Qimmat xolaning uchinchi qizi Ra’no)
— Filmdagi rolingizdan qoniqdingizmi?
— To‘g‘risini aytsam, unchalik darajada qoniqmadim. Rolimda kamchilik yo‘q, deb ayta olmayman. Albatta, hali ustida ishlashim kerak bo‘lgan va hali ochilmagan qirralarim talaygina.
— Filmdagi qahramoningiz bilan qanday o‘xshash tomonlaringiz bor?
— Bilasizmi, qahramonimning tabiati o‘zimniki bilan deyarli bir xil. Ra’noning asosiy xususiyati uning biroz injiqligidadir. Xuddi shu jihat o‘zimda ham borligi uchun, rejissor Burxon Sharopov ssenariyni menga ko‘rsatganlarida “Burhon aka, bu xarakter xuddi o‘zimga mos ekan! Albatta o‘ynayman!” deganman.
— Filmning mavzusi oila haqida ekan. Siz o‘zingiz turmush qurganmisiz?
— Ha, turmush qurganimga yaqinda 4 yil bo‘ldi. Bir o‘glim bor. Hozirda baxtli bir oilaning bekasiman.
— Baxtli oila siri nimada deb bilasiz?
 — Baxtli turmush asosida, avvalo er-xotinning bir-biriga bo‘lgan ishonchi yotadi deb o‘ylayman. Shunday ekan, yosh oilalarga tilagim, bir-biringizning ishonchingizni so‘ndirmang.